**הוראת שעה לחלוקת דיבידנד לבעל מניות מהותי בתקופה שמיום 1.1.17 עד 30.9.17 בשיעור מס מופחת של 25% כולל מס יסף**

חלוקת הדיבידנד תתאפשר בתנאים הבאים:

1. שיעור המס על הכנסה מדיבידנד בידי יחיד בעל מניות מהותי, או בידי חברה משפחתית שהנישום הוא בעל מניות מהותי בה, שמקורו ברווחים שנצברו עד ליום 31 בדצמבר 2016, יהיה 25%, ולא יחול על הדיבידנד מס יסף ובלבד שמתקיימים כל אלה:

א. ההכנסה מדיבידנד שולמה על ידי החברה מחלקת הדיבידנד והתקבלה מיום 1 בינואר 2017 ועד ליום 30 בספטמבר 2017.  
ב. בכל אחת משנות המס 2017-2019 הסכום הכולל של הכנסת עבודה, דמי ניהול, הפרשי הצמדה או ריבית ותשלומים אחרים ששולמו למקבל ההכנסה מדיבידנד על ידי החברה, במישרין או בעקיפין, בהפחתת ההכנסה מדיבידנד שחויבה במס מוטב, לא פחת ממוצע סכום התשלומים כאמור ששולמו לו על ידי החברה האמורה, במישרין או בעקיפין, בשנות המס 2015 ו- 2016.

2. הוראות סעיף 92(א)(4)(ב) – המאפשר קיזוז הפסד הון מניירות ערך כנגד דיבידנד – לא יחולו על הדיבידנד המוטב שחולק כאמור ולא ניתן לקזז כנגד הכנסה זו הפסדי הון כאמור.

3. בהנחיות רשות המיסים נקבע כי:

א. דיבידנד שחולק בשנים קודמות ינוטרל מסכום ההכנסה הכולל בשנים 2015 ו-2016 ולא תהיה חובה להמשיך לחלק אותו בשנות המס 2017-2019.  
ב. הדיבידנד המוטב שיחולק, לא יובא בחשבון לעניין מס יסף בשנת 2017 גם בחישוב התקרה להכנסות אחרות.